SET ปิดบวก 3 จุด นลท.จับตาตัวเลขจ้างงานสหรัฐ – ผลอภิปรายไม่ไว้วางใจพรุ่งนี้
SET ปิดบวก 3 จุด นลท.รอตัวเลขจ้างงานนอกภาคเกษตรของสหรัฐฯที่จะออกมาวันนี้และผลการอภิปรายไม่ไว้วางใจที่จะมีการลงมติในเช้าวันพรุ่งนี้ สัปดาห์หน้าตลาดฯคงแกว่งแคบต่อไป เหตุหุ้นใหญ่กลุ่มแบงก์-พลังงานขึ้น XD มีผลต่อดัชนีฯราว 2.35 จุด อีกทั้งจับตาจำนวนผู้ติดเชื้อโควิดในประเทศหลังคลายล็อกดาวน์ ให้แนวรับ 1,635 แนวต้าน 1,660 จุด
3 ก.ย. 2564

โดยนักวิเคราะห์ กล่าวว่า ตลาดหุ้นไทยวันนี้แกว่งแคบ เนื่องจากรอติดตามตัวเลขการจ้างงานนอกภาคเกษตรของสหรัฐฯที่จะออกมาในวันนี้ และผลการอภิปรายไม่ไว้วางใจที่จะมีการลงมติในเช้าวันพรุ่งนี้
ส่วนตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ โดยตลาดหุ้นญี่ปุ่นบวกได้ดีหลังจากนายกรัฐมนตรีของญี่ปุ่นลาออกทำให้เกิดความคาดหวังในเรื่องการเปลี่ยนตัว ขณะที่จีนได้รับแรงกดดันจาก PMI ภาคบริการที่ออกมาต่ำกว่าระดับ 50 เป็นครั้งแรกในรอบ 18 เดือน
สำหรับแนวโน้มการลงทุนในสัปดาห์หน้า นักวิเคราะห์ กล่าวว่า ตลาดฯคงแกว่งไม่กว้าง เนื่องจากจะมีหุ้นขนาดใหญ่ขึ้นเครื่องหมาย XD เพื่อจ่ายปันผล เป็นหุ้นในกลุ่มแบงก์และกลุ่มพลังงาน ทำให้อาจจะมีผลต่อดัชนีฯราว 2.35 จุด นอกจากนี้ปลายสัปดาห์หน้าต้องรอติดตามจำนวนผู้ติดเชื้อโควิด-19 ในประเทศจะเป็นอย่างไรหลังจากรัฐบาลเริ่มคลายล็อกดาวน์แล้ว
อย่างไรก็ดีพร้อมให้แนวรับ 1,635 จุด ส่วนแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF มูลค่าการซื้อขาย 3,522.19 ล้านบาท ปิดที่ 42.50 บาท เพิ่มขึ้น 1.25 บาท
DELTA มูลค่าการซื้อขาย 3,440.18 ล้านบาท ปิดที่ 730.00 บาท เพิ่มขึ้น 4.00 บาท
CPALL มูลค่าการซื้อขาย 2,118.76 ล้านบาท ปิดที่ 63.00 บาท ลดลง 1.00 บาท
MAKRO มูลค่าการซื้อขาย 2,021.89 ล้านบาท ปิดที่ 52.50 บาท เพิ่มขึ้น 2.00 บาท
KBANK มูลค่าการซื้อขาย 1,904.10 ล้านบาท ปิดที่ 122.50 บาท ลดลง 1.00 บาท
 
 
 